## Rješenje kojim se iz registra otvorenih investicijskih fondova, briše otvoreni investicijski fond s javnom ponudom ICF Fixed Income, kojim upravlja društvo za upravljanje Locusta Invest d.o.o. iz Zagreba

### NN 42/2011 (13.4.2011.), Rješenje kojim se iz registra otvorenih investicijskih fondova, briše otvoreni investicijski fond s javnom ponudom ICF Fixed Income, kojim upravlja društvo za upravljanje Locusta Invest d.o.o. iz Zagreba

HRVATSKA AGENCIJA ZA NADZOR FINANCIJSKIH USLUGA

1011

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05) i članka 5. Zakona o investicijskim fondovima (»Narodne novine« broj 150/05), u predmetu brisanja iz registra otvorenog investicijskog fonda ICF Fixed Income, pod upravljanjem društva Locusta Invest d.o.o. iz Zagreba, Ivana Lučića 2a, Hrvatska agencija za nadzor financijskih usluga 7. travnja 2011. godine donosi

RJEŠENJE

1. Iz registra otvorenih investicijskih fondova, koji vodi Hrvatska agencija za nadzor financijskih usluga, s danom 7. travnja 2011. godine, zbog završetka postupka likvidacije, briše se otvoreni investicijski fond s javnom ponudom ICF Fixed Income, kojim upravlja društvo za upravljanje Locusta Invest d.o.o. iz Zagreba, Ivana Lučića 2a. Fond je upisan u registar fondova pod identifikacijskim brojem JPO018, a njegovo je osnivanje odobreno rješenjem Hrvatske agencije za nadzor financijskih usluga od 31. siječnja 2002. godine (klasa: UP/I-450-08/02-02/13, urbroj: 567-02/02-02).

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 13. prosinca 2010. godine obavijest društva za upravljanje ICF Invest d.o.o. iz Zagreba, Miramarska 24, da je Uprava društva 13. prosinca 2010. godine donijela odluku o likvidaciji otvorenog investicijskog fonda s javnom ponudom ICF Fixed Income. Obavijest je poslana na temelju članka 5. stavka 1. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07, dalje: Pravilnik), a unutar zakonskog roka.

Agencija je društvu za upravljanje ICF Invest d.o.o. iz Zagreba, Miramarska 24, OIB: 79810157519 (dalje: ICF Invest d.o.o.), odobrila osnivanje otvorenog investicijskog fonda s javnom ponudom ICF Fixed Income rješenjem od 31. siječnja 2002. godine (klasa: UP/I-450-08/02-02/13, urbroj: 567-02/02-02).

Trgovački sud u Zagrebu je 27. prosinca 2010. godine izvršio upis pripajanja društva ICF Invest d.o.o. društvu za upravljanje Locusta Invest d.o.o. iz Zagreba, Ivana Lučića 2a, te je fond ICF Fixed Income od navedenog datuma pod upravljanjem društva Locusta Invest d.o.o.

Agencija je, na temelju članaka 6. i 7. Pravilnika, zaprimila sljedeću dokumentaciju vezanu uz likvidaciju fonda ICF Fixed Income:

1. Odluku Uprave društva ICF Invest d.o.o. od 13. prosinca 2010. godine o likvidaciji otvorenog investicijskog fonda s javnom ponudom ICF Fixed Income,

2. Plan likvidacijskog postupka,

3. Početna likvidacijska izviješća,

4. Odluku o podjeli preostale neto vrijednosti imovine ICF Fixed Income,

5. Završna likvidacijska izviješća s 15. prosinca 2010. godine,

6. Obavijest o iznosu preostale neto vrijednosti imovine ICF Fixed Income,

7. Izviješće o provedenoj likvidaciji,

8. Potvrdu o zatvaranju računa otvorenog investicijskog fonda s javnom ponudom ICF Fixed Income,

9. Potvrdu o isplati ostatka novčanih sredstava pri likvidaciji fonda ICF Fixed Income,

10. Sve poslovne knjige likvidiranog fonda.

U skladu s Pravilnikom o strukturi i sadržaju financijskih izvještaja otvorenih investicijskih fondova (»Narodne novine« broj 155/09), društvo za upravljanje Locusta Invest d.o.o. dostavilo je financijske izvještaje sa zaključno 15. prosinca 2010. godine kao i dodatne izvještaje uz financijske izvještaje investicijskog fonda prema Pravilniku o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke (»Narodne novine« broj 155/09). Nakon pregleda dostavljenih izvješća, utvrđeno je da su izrađena u skladu sa Zakonom i pravilnicima.

Pregledom dostavljene dokumentacije, utvrđeno je da je postupak likvidacije otvorenog investicijskog fonda s javnom ponudom ICF Fixed Income, kojim upravlja društvo za upravljanje Locusta Invest d.o.o., proveden u skladu s odredbama članaka 181., 183. i 184. Zakona o investicijskim fondovima (»Narodne novine« broj 150/05) i članaka 5. – 9. Pravilnika, stoga je, na temelju članka 7. stavka 2. Pravilnika, odlučeno kako stoji u točki 1. ovog rješenja.

Prema odredbama članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/26

Urbroj: 326-113-11-6

Zagreb, 7. travnja 2011.

Predsjednik Uprave
Ante Samodol, v. r.

Rješenje, NN 42/2011-1011